Jaap Kersten

Jaap Kersten (Siebengewald, 10 november 1934) is 'ne veurmalige Nederlands Limburgse fitserenner.

Kersten waas professioneel fitserenner van 1957 pès 1965. Hae nóm vief keër deil aan de Runj van Frankriek en haolde alle vief de keëre de finish in Paries. In de Tour van 1958 óntpópte hae zich es 'ne meisterknech veur de Luxemburger Charly Gaul, dae die runje wón. 

Zien groatste perseunlik succes in de Tour behaolde hae in 1961, toen hae tweëde woort in de dertieënde etappe. Es lid van 'ne kopgroep van twelf renners, woort hae versjlage door de Franse sjprintsjpesjelis André Darrigade.

In 1957 deeg hae nog mit aan de Runj van Italië wo hae ouch de eindsjtreep haolde.

Categorie:Fietsrenners
Categorie:Laevende luuj
Categorie:Luuj gebaore in d'n twintigsten iew
Categorie:Persoene oet Nederland
Categorie:Limburgse sjporters